b'\n_START_ARTICLE_\nKei-Car\n_START_PARAGRAPH_\nKei-Car (japansk: \xe8\xbb\xbd\xe8\x87\xaa\xe5\x8b\x95\xe8\xbb\x8a, keijid\xc5\x8dsha, dansk: "let bil") er en japansk betegnelse for sm\xc3\xa5 mikrobiler. Kei-Cars st\xc3\xa5r for omkring en tredjedel af det samlede nybilssalg i Japan. For at en bilmodel kan tilh\xc3\xb8re Kei-Car klassen, m\xc3\xa5 den maksimalt v\xc3\xa6re 3,39 meter lang og 1,475 meter bred, og motorens slagvolume m\xc3\xa5 maksimalt v\xc3\xa6re 660 cm\xc2\xb3. Privat registrerede Kei-Cars har en gul nummerplade med sort skrift, mens kommercielt registrerede k\xc3\xb8ret\xc3\xb8jer har en sort nummerplade med gul skrift. Denne indregistrering giver et afgiftsnedslag samt en fritagelse for parkeringstilladelse. P\xc3\xa5 trods af de lave yderm\xc3\xa5l findes Kei-Cars i flere forskellige karrosseriformer, lige fra mikrobil over mini-MPV til offroader._NEWLINE_Da normen frem til 1990 udelukkende var baseret p\xc3\xa5 fysiske parametre (yderm\xc3\xa5l og slagvolume), findes der i Japan rigtig mange modeller af den type, som er meget sj\xc3\xa6ldne i andre lande. Samtidig omfatter udstyret ting, som man normalt ikke forventer i en mikrobil. Dermed s\xc3\xa6lges den i Japan under navnet Mira solgte Daihatsu Cuore med bl.a. firehjulstr\xc3\xa6k, afstandsradar, ESP, dvd-navigation, xenonforlygter og flere airbags. Der findes ogs\xc3\xa5 turboladede sm\xc3\xa5 motorer med slagvolume under gr\xc3\xa6nsen. Suzuki Twin var i \xc3\xa5rene 2003 til 2005 den f\xc3\xb8rste Kei-Car med hybriddrift._NEWLINE_Af Kei-Cars, som ogs\xc3\xa5 har v\xc3\xa6ret markedsf\xc3\xb8rt i Danmark, kan bl.a. n\xc3\xa6vnes Daihatsu Cuore og Suzuki Wagon R+. Dog benyttes i Europa ikke de for Kei-Cars typiske 660 cm\xc2\xb3-motorer, men derimod st\xc3\xb8rre og kraftigere motorer.'